SET ปิดเช้าพุ่ง12จุด ลุ้นเทรดวอร์สงบ-เศรษฐกิจโลกสดใส หลัง”ทรัมป์”เปรยใกล้บรรลุข้อตกลงจีน
SET ปิดเช้าพุ่ง12จุด ลุ้นเทรดวอร์สงบ-เศรษฐกิจโลกสดใส หลัง"ทรัมป์"เปรยใกล้บรรลุข้อตกลงจีน โดยดัชนีช่วงเช้าปิดที่ระดับ 1,576.12 จุด เพิ่มขึ้น 12.27 จุด หรือ 0.78% มูลค่าการซื้อขาย 4.05 หมื่นล้านบาท
13 ธ.ค. 2562

ผู้สื่อข่าวรายงานว่า ดัชนีช่วงเช้าปิดที่ระดับ 1,576.12 จุด เพิ่มขึ้น 12.27 จุด หรือ 0.78% มูลค่าการซื้อขาย 4.05 หมื่นล้านบาท
10 หุ้นดันดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นภูมิภาคเอเชียที่ปรับขึ้นราว 0.5-2% หลังจากมีมุมมองเชิงบวกว่าสงครามการค้าระหว่างสหรัฐฯและจีนจะไม่เป็นปัจจัยถ่วงตลาดฯและการฟื้นตัวเศรษฐกิจโลก และยังมีลุ้นว่าสหรัฐจะปรับลดอัตราภาษีนำเข้าสินค้าจากจีนที่มีผลบังคับใช้ไปแล้วก่อนหน้านี้อีกด้วย ส่งผลให้ประเด็นพลิกเป็นบวกมากขึ้นและช่วยหนุนตลาดฯได้ โดยมองเป็นบวกจากโอกาสเศรษฐกิจโลกจะดีขึ้นตามมา
ขณะที่ตลาดบ้านเราได้แรงหนุนจากหุ้นในกลุ่ม Commodity ที่อิงเศรษฐกิจโลกจะปรับตัวได้ดี อย่างหุ้น PTT, PTTEP, SPRC เป็นต้น ขณะที่หุ้นในกลุ่มธนาคารน่าจะได้เห็นการฟื้นตัวขึ้นได้ หากธนาคารกลางสหรัฐฯ (เฟด) ตรึงดอกเบี้ยยาว แต่หุ้นในกลุ่มการบริโภคในประเทศอย่างหุ้น CPALL อาจยังไม่โดดเด่นนัก
สำหรับแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯคงจะยังเคลื่อนไหวในแดนบวก โดยมีแนวรับ 1,561 จุด ส่วนแนวต้าน 1,580-1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่

BBL    มูลค่าการซื้อขาย  6,970.12 ล้านบาท ปิดที่  155.50 บาท  ลดลง  6.00 บาท
KBANK  มูลค่าการซื้อขาย  1,897.94 ล้านบาท ปิดที่  144.50 บาท  เพิ่มขึ้น 4.50 บาท
PTT    มูลค่าการซื้อขาย  1,842.61 ล้านบาท ปิดที่   44.00 บาท  เพิ่มขึ้น 1.25 บาท
PTTGC  มูลค่าการซื้อขาย  1,616.30 ล้านบาท ปิดที่   56.00 บาท  เพิ่มขึ้น 2.75 บาท
PTTEP  มูลค่าการซื้อขาย  1,527.68 ล้านบาท ปิดที่  124.00 บาท  เพิ่มขึ้น 4.50 บาท